नरेंद्र भाई को पक्का यक़ीन है कि देशवासियों को उनके शब्दों और इरादों पर भरोसा है। यह भरोसा 33 महीनों में कितना दरक गया है, इसका उन्हें अहसास ही नहीं है। उनके प्रधानमंत्री बनने के बाद से जन-आचरण में आई तब्दीली उनका रोम-रोम पुलकित कर रही है। वे मुग्ध हैं कि बात-बात पर पुतले और बसें जला कर गुस्सा ज़ाहिर करने वाला देश ख़ामोशी से क़तार में खड़ा रहा। वे इसे अपने प्रति जन-विश्वास की मिसाल बताते हैं। उन्हें यह तक समझ में नहीं आ रहा है कि मुल्क़ तो मुल्क़, भाजपा में भी मेमने आंखों में आग लिए घूम रहे हैं। भाजपा की दीवारों के नीचे नींव के जो पत्थर थे, उन्हें तो मोदी-शाह मंडली ने पहले ही भुरभुरा कर खुद को गोवर्धन-धारी बना लिया। सो, दबी ज़ुबान से ये सवाल अब रिसने लगे हैं कि इन चुनावों के नतीजों ने अगर मोदी-शाह के कंधे तोड़ दिए तो भाजपा के भवन को भरभरा कर गिरने से कैसे रोका जाए? ज़रूरी प्रश्नों को टालने के गहन प्रशिक्षण से ओतप्रोत नरेंद्र भाई को अभी तो ये प्रश्न सुनाई भी नहीं दे रहे हैं।